《喜迁莺 丙辰除夕，次梦窗福山萧寺岁除韵，寄呈寐叟。》
清代·陈曾寿

风朝雨暮，笑经岁梦稳，湖波轻橹。贳酒邻村，分斋萧寺，恰称六桥淹旅。

为问几家汉腊，依旧春声万户。更持烛、照梅妆深夜，微赪醒否。

佳处。晴雪映，儿女画堂，不夜花光午。工部灯辉，太平鼓奏，回首髫年过羽。

四十明朝已是，空咏少陵诗句。耿相忆，整朝衫束老，重梳斑缕。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。